BRATISLAVA. Paneurópsky akciový index FTSEurofirst 300 klesol o 1,7 % na 1 127,28 bodu, čo bola najnižšia uzatváracia hodnota za takmer dva týždne.
Oslabili najmä akcie energetických a ťažobných spoločností po tom, čo americký hlinikárenský gigant Alcoa zverejnil údaje o príjmoch v prvom kvartáli, ktoré nenaplnili očakávania.
K neistote na trhoch prispeli aj správy z Japonska, kde úrady zvýšili stupeň ohrozenia v jadrovej elektrárni Fukušima z piateho na najvyšší siedmy stupeň. V energetickom sektore klesli akcie spoločností Total, BP a Repsol o 2,5 % až 3 %.
Akciové trhy v USA uzatvorili utorňajšie obchodovanie s poklesom. Index priemyselných blue chips Dow Jones klesol o 0,95 % na 12 263,58 bodu, širší Standard & Poor's 500 o 0,78 % na 1 314,16 bodu, technologický Nasdaq si odpísal 0,96 % a uzatvoril na úrovni 2 744,79 bodu. Akcie energetických spoločností klesali pod vplyvom nižších cien ropy, ktoré oslabili druhý deň po sebe.
Banka Goldman Sachs zverejnila prognózu, podľa ktorej ceny ropy Brent v nasledujúcich mesiacoch stratia takmer 20 USD. Akcia spoločnosti Alcoa klesli o 6 %, keď jej zisk prekonal odhady analytikov, príjmy hlinikárenského gigantu však zaostali za očakávaniami. Akcie spoločnosti Rio Tinto klesli o 2,3 %, akcie Freeport-McMoRan Copper & Gold si odpísali 3,1 %.
Japonský akciový trh v stredu posilnil. Hlavný tokijský index Nikkei uzatvoril o 0,9 % vyššie na úrovni 9 641,18 bodu. Širší Topix posilnil o 0,73 % na 844,59 bodu. Index Nikkei už vyrovnal takmer dve tretiny zo strát, ktoré utrpel po zemetrasení z 11. marca.
Darilo sa najmä automobilkám po tom, čo spoločnosť Nomura Securities vyhlásila, že v sektore očakáva rýchle zotavenie z následkov zemetrasenia. Akcie Honda Motor posilnili o 3,3 % a Nissan si pripísal 2,8 %. Akcie spoločnosti Tokyo Electric Power Co, ktorá prevádzkuje poškodenú jadrovú elektráreň Fukušima, poskočili o 12 %.
Japonské médiá predtým informovali, že škody spôsobené poškodením elektrárne má spoločnosť nahradiť do výšky 24 mld. dolárov. Akcie iných energetických podnikov však klesli, nakoľko medializovaný plán vlády predpokladá, že budú znášať časť nákladov súvisiacich s nukleárnou krízou. Akcie spoločnosti Kansai Electric klesli o 4,1 %, akcie Chubu Electric si odpísali 3,1 %